Χαρακτήρες των ταινιών Scream

Η σειρά ταινιών Scream σε σκηνοθεσία Γουές Κρέιβεν συμπεριλαμβάνει ένα μεγάλο αριθμό χαρακτήρων που δημιούργησε ο Κέβιν Γουίλιαμσον. Οι ταινίες εστιάζουν στο χαρακτήρα της Σίντνεη Πρέσκοτ και σε μια διαδοχική σειρά δολοφονιών που διαπράττει ένας δολοφόνος με τη μάσκα φάντασμα και τη μαύρη μπέρτα, γνωστός ως Ghostface, ο οποίος σε κάθε ταινία έχει ως κύριο στόχο τη Σίντνεη. Η σειρά αποτελείται από πέντε ταινίες, Scream (1996), Scream 2 (1997), Scream 3 (2000), Scream 4 (2011) και Scream (2022).

Η Σίντνεη συντροφεύεται σε κάθε ταινία από τη δημοσιογράφο Γκέιλ Γουέδερς και τον αναπληρωτή σερίφη Ντιούι Ράιλι. Η σχέση της Σίντνεη με την Γκέιλ στην αρχή είναι εχθρική, αλλά έρχονται πιο κοντά σε κάθε ταινία, καθώς επιβιώνουν από τις επιθέσεις του Ghostface. Η Γκέιλ με τον Ντιούι έχουν σχέση στο Scream 2 και καταλήγουν σε πρόταση γάμου στο φινάλε του Scream 3. Στο Scream 4, έχουν περάσει έντεκα χρόνια, η Σίντνεη έχει γράψει ένα βιβλίο για τις εμπειρίες της, ο Ντιούι έχει γίνει Σερίφης της πόλης Γούντσμπορο και είναι παντρεμένος με την Γκέιλ, η οποία παλεύει να γράψει ένα καινούριο βιβλίο.

Κάθε ταινία παρέχει κίνητρο και καχυποψία για τους περισσότερους χαρακτήρες αφήνοντας την ταυτότητα του δολοφόνου ή δολοφόνων κρυφή μέχρι το φινάλε, στο οποίο οι ίδιοι αποκαλύπτουν το πρόσωπό τους και το κίνητρό τους. Στο Scream, η πλασματική πόλη Γούντσμπορο δέχεται επίθεση από έναν μασκοφόρο δολοφόνο, ο οποίος εστιάζει στη Σίντνεη και αποκαλύπτεται στο φινάλε ότι είναι το αγόρι της, Μπίλι Λούμις και ο φίλος τους Στου Μάσερ. Ο Μπίλι αποκαλύπτει ότι αυτός είναι υπεύθυνος για το θάνατο της μητέρας της Σίντνεη, Μορήν Πρέσκοτ, επειδή αυτή είχε δεσμό με τον πατέρα του και γι' αυτό το λόγο η μητέρα του τον εγκατέλειψε. Στο Scream 2, μιμητές δολοφόνοι των δολοφόνων του Γούντσμπορο σπέρνουν παντού το θάνατο και βάζουν στόχο τη Σίντνεη και τους φίλους της. Αποκαλύπτεται ότι οι δολοφόνοι είναι ο φίλος της Σίντνεη, Μίκυ και η μητέρα του Μπίλι, η κυρία Λούμις, η οποία ήθελε να πάρει εκδίκηση για το θάνατο του γιου της. Στο Scream 3, μια άλλη σειρά δολοφονιών αρχίζει να διαπράττεται, με το δολοφόνο να ισχυρίζεται ότι γνωρίζει το παρελθόν, πριν δηλαδή τα γεγονότα της πρώτης ταινίας. Ο δολοφόνος είναι ο Ρόμαν Μπρίτζερ, ο οποίος αποκαλύπτει στη Σίντνεη ότι είναι ο ετεροθαλής αδερφός της και ζητάει εκδίκηση για την απόρριψη και εγκατάλειψη της μητέρας τους. Επίσης αποκαλύπτει ότι είναι αυτός που έπεισε τον Μπίλι να σκοτώσει τη Μορήν πριν τα γεγονότα του Scream, βάζοντας σε κίνηση τα γεγονότα που συνέβησαν σε κάθε ταινία. Στο Scream 4, έντεκα χρόνια μετά τις τελευταίες δολοφονίες, ένας νέος δολοφόνος εμφανίζεται όταν η Σίντνεη αποφασίζει να επιστρέψει στο Γούντσμπορο στην 15η επέτειο των πρώτων φόνων. Ο δολοφόνος είναι η ξαδέρφη της, Τζιλ Ρόμπερτς και ο λάτρης των ταινιών τρόμου Τσάρλι Γουόκερ. Η Τζιλ ζήλευε τη δόξα της Σίντνεη και επιθυμούσε να είναι αυτή η μόνη επιζήσασα των δολοφονιών του Ghostface. Στην πέμπτη ταινία Scream αποκαλύπτεται ότι οι δολοφόνοι είναι οι Άμπερ Φρίμαν και Ρίτσι Κιρς, οι οποίοι ως λάτρεις των ταινιών τρόμου δηλώνουν απογοητευμένοι από την πορεία του κινηματογραφικού τρόμου και αποφασίζουν να φτιάξουν τη δική τους ταινία.

Η σειρά ταινιών έχει τιμηθεί με διάφορα βραβεία συμπεριλαμβανομένου ενός Saturn Award α' γυναικείου ρόλου και MTV Movie Award καλύτερης γυναικείας ερμηνείας για τη Νιβ Κάμπελ αλλά και το Saturn Award καλύτερης ταινίας τρόμου.

Κεντρικοί χαρακτήρες

Σίντνεη Πρέσκοτ

 Την υποδύθηκε η Νιβ Κάμπελ
 Εμφανίστηκε στις ταινίες: Scream (1996), Scream 2, Scream 3, Scream 4, Scream (2022)

Η Σίντνεη Πρέσκοτ είναι μια έφηβη κοπέλα που ζει στο Γούντσμπορο. Στο Scream, ένα χρόνο μετά τη δολοφονία της μητέρας της, Μορήν, δέχεται επίθεση από έναν μασκοφόρο δολοφόνο που αργότερα αποκαλύπτεται ότι είναι το αγόρι της Μπίλι Λούμις και ο φίλος τους Στου Μάσερ, οι οποίοι δολοφόνησαν και τη μητέρα της. Το κίνητρο του Μπίλι ήταν η σχέση της Μορήν με τον πατέρα του, κάτι που προκάλεσε να φύγει η μητέρα του από το σπίτι και να τον εγκαταλείψει. Η Σίντνεη καταφέρνει να τους σκοτώσει και τους δύο. Στο Scream 2 και ενώ η Σίντνεη φοιτεί στο κολέγιο γίνεται για μία ακόμα φορά στόχος του δολοφόνου Ghostface. Αποκαλύπτεται ότι οι δολοφόνοι είναι ο φίλος της Μίκυ και η κυρία Λούμις, μητέρα του Μπίλι, η οποία ζητούσε εκδίκηση για το θάνατο του γιου της. Η Σίντνεη καταφέρνει για δεύτερη φορά να επιβιώσει. Λίγα χρόνια μετά, στο Scream 3, η Σίντνεη θα αναγκαστεί να πάει στο Χόλιγουντ, όταν ένας νέος δολοφόνος ξεκινά μια νέα σειρά δολοφονιών. Αποκαλύπτεται ότι ο δολοφόνος είναι ο ετεροθαλής αδερφός της Ρόμαν Μπρίτζερ, ο οποίος ήθελε να τη σκοτώσει από θυμό λόγω της εγκατάλειψής του από τη μητέρα τους, Μορήν. 11 χρόνια μετά, στο Scream 4, επιστρέφει στο Γούντσμπορο για να προωθήσει το βιβλίο που έγραψε για τις εμπειρίες της όλα αυτά τα χρόνια αλλά γίνεται για μία ακόμη φορά στόχος ενός νέου Ghostface.

Στις πλασματικές ταινίες μέσα στις ταινίες "Stab" και "Stab 2", βασισμένες υποτίθεται στους φόνους που συνέβησαν, τη Σίντνεη υποδύεται η Τόρι Σπέλινγκ ενώ στο "Stab 3: Επιστροφή στο Γούντσμπορο" την υποδύεται η πλασματική ηθοποιός Αντζελίνα Τάιλερ.

Η Νεβ Κάμπελ κέρδισε το Saturn Award Α' Γυναικείου Ρόλου το 1996 για την ερμηνεία της στο Scream και το MTV Movie Award Καλύτερης Γυναικείας Ερμηνείας το 1998 για το Scream 2. Πριν πάρει το ρόλο της Σίντνεη Πρέσκοτ, η Κάμπελ πρωταγωνιστούσε στη δραματική, νεανική τηλεοπτική σειρά Σπίτι για Πέντε (Party of Five). Παλαιότερα ήταν σχεδόν ανήκουστο να δοθεί ένας πρωταγωνιστικός ρόλος για ταινία τρόμου σε καθιερωμένο τηλεοπτικό πρόσωπο αλλά ακολοθούμενη της συμμετοχής της Κόρτνεϊ Κοξ, αυτή η τακτική άρχισε να χρησιμοποιείται όλο και συχνότερα στις ταινίες τρόμου που ακολούθησαν. Ο Γουές Κρέιβεν θεωρεί, ότι η παρουσία τους βοήθησαν στο προφίλ της ταινίας και στην προσέλκυση μεγάλης μερίδας γυναικείου κοινού.

Ντουάιτ "Ντιούι" Ράιλι

 Τον υποδύθηκε ο Ντέιβιντ Αρκέτ
 Εμφανίστηκε στις ταινίες: Scream (1996), Scream 2, Scream 3, Scream 4, Scream (2022)

Ο Ντουάιτ "Ντιούι" Ράιλι είναι ο αναπληρωτής σερίφης του Γούντσμπορο, αδερφός της Τέιτουμ Ράιλι και φίλος της Σίντνεη Πρέσκοτ. Μετά από μια σειρά δολοφονιών που αρχίζει να διαπράττεται, ο Ντιούι βοηθάει στην έρευνα ενώ έρχεται πιο κοντά με την Γκέιλ Γουέδερς. Στο φινάλε του Scream μαχαιρώνεται από το δολοφόνο στην πλάτη αλλά επιβιώνει. Επιστρέφει στο Scream 2, αλλά το μαχαίρωμα στην προηγούμενη ταινία του προκάλεσε ζημιά στο νεύρο με αποτέλεσμα το ένα του χέρι να είναι αδύναμο και να κουτσαίνει. Ταξιδεύει μέχρι το κολέγιο Γουίντσορ για να βοηθήσει τη Σίντνεη όταν μια νέα σειρά δολοφονιών αρχίζει. Δέχεται επίθεση από τον Ghostface και μαχαιρώνεται ξανά, καταφέρνει όμως να επιβιώσει. Στο Scream 3, βοηθάει στην έρευνα για το νέο δολοφόνο και είναι αυτός που τελικά τον σκοτώνει, πυροβολώντας τον στο κεφάλι. Αργότερα κάνει πρόταση γάμου στην Γκέιλ, την οποία η Γκέιλ αποδέχεται. Στο Scream 4 οι δυο τους είναι παντρεμένοι και επέστρεψαν στο Γούντσμπορο για να γίνει ο Ντιούι ο νέος σερίφης. Όταν μια νέα σειρά δολοφονιών ξεσπά στην επέτειο των φόνων που διέπραξαν οι Μπίλι και Στου δεκαπέντε χρόνια πριν, αναλαμβάνει την έρευνα μαζί με την αναπληρωτή σερίφη Τζούντι Χικς ενώ ταυτόχρονα παλεύει να σώσει την τεταμένη σχέση του με την Γκέιλ. Μετά τον τραυματισμό της Γκέιλ από τον Ghostface, το ζευγάρι λύνει τις διαφορές του.

Ο Ντιούι στο αρχικό σενάριο του Scream δεν επιβίωνε, αλλά ο Γουές Κρέιβεν γύρισε μια πρόσθετη σκηνή όπου ο χαρακτήρας επιβιώνει και μπαίνει μέσα σε ένα ασθενοφόρο. Μετά τη θετική αντίδραση του κοινού στις δοκιμαστικές προβολές για το χαρακτήρα του Ντιούι, ο Κρέιβεν κράτησε τη σκηνή όπου ο Ντιούι επιβιώνει. Ο Αρκέτ αρχικά ήταν υποψήφιος για το ρόλο του Μπίλι Λούμις. Ωστόσο, ο χαρακτήρας του Ντιούι του άρεσε πάρα πολύ και ζήτησε να κάνει δοκιμαστικό για αυτόν το ρόλο, παρά την αντίδραση της παραγωγής ότι ο ρόλος του Ντιούι δεν του ταίριαζε εμφανισιακά. Ο Αρκέτ άλλαξε αισθητά το χαρακτήρα, κάτι το οποίο άρεσε στον Κρέιβεν και του έδωσε το ρόλο.

Στις πλασματικές ταινίες μέσα στις ταινίες "Stab" και "Stab 2", τον Ντιούι υποδύεται ο Ντέιβιντ Σουίμερ ενώ στο "Stab 3: Επιστροφή στο Γούντσμπορο" τον υποδύεται ο πλασματικός ηθοποιός Τομ Πρινζ. Ο Σουίμερ δεν εμφανίστηκε σε καμιά ταινία Scream.

Γκέιλ Γουέδερς

 Την υποδύθηκε η Κόρτνεϊ Κοξ
 Εμφανίστηκε στις ταινίες: Scream (1996), Scream 2, Scream 3, Scream 4, Scream (2022)

Η Γκέιλ Γουέδερς είναι δημοσιογράφος και εργάζεται για την εκπομπή "Top Story". Πριν τα γεγονότα της πρώτης ταινίας, είχε κάνει ρεπορτάζ για τη δολοφονία της Μορήν Πρέσκοτ και την επακόλουθη δίκη του ανθρώπου που καταδικάστηκε, Κότον Γουίρι, κατά την διάρκεια της οποίας αμφισβήτησε την κατάθεση της Σίντνεη Πρέσκοτ. Στο Scream επιστρέφει στο Γούντσμπορο για να καλύψει τις δολοφονίες. Στο φινάλε της ταινίας, ο κάμεραμαν της Κένι δολοφονείται και η ίδια τρακάρει με τον βαν, πιστεύοντας ότι είναι νεκρή. Αργότερα επιστρέφει και γίνεται μάρτυρας της αποκάλυψης των δολοφόνων του Μπίλι Λούμις και του Στου Μάσερ. Βοηθάει τη Σίντνεη να σκοτώσει τον Μπίλι και μετά τα γεγονότα της ταινίας, η Γκέιλ γράφει ένα βιβλίο με θέμα τους φόνους του Γούντσμπορο. Στο Scream 2 πηγαίνει στο κολέγιο Γουίντσορ ώστε να κάνει ρεπορτάζ για τη νέα σειρά δολοφονιών και αργότερα βλέπει το Ντιούι να δολοφονείται και η ίδια να πυροβολείται από τον Μίκι, έναν από τους δολοφόνους. Επιβιώνει και βοηθά τη Σίντνεη να σκοτώσει τον Μίκι. Στο Scream 3 ταξιδεύει μέχρι το Χόλιγουντ εξαιτίας των νέων δολοφονιών. Στο τέλος της ταινίας δέχεται την πρόταση γάμου που της έκανε ο Ντιούι. Στο Scream 4 η Γκέιλ είναι παντρεμένη με τον Ντιούι και παλεύει να γράψει το καινούριο της βιβλίο με θέμα τις δολοφονίες του Ghostface, οι οποίες έχουν μετατραπεί σε σειρά ταινιών με τίτλο "Stab". Στην προσπάθειά της να αναθερμάνει τη δημοσιογραφική της καριέρα, ερευνά τις νέες δολοφονίες αλλά δέχεται επίθεση από τον Ghostface και τραυματίζεται σοβαρά. Λύνει τις διαφορές της με τον Ντιούι και μαζί συμφωνούν να δουλέψουν τη σχέση τους.

Στις πλασματικές ταινίες μέσα στις ταινίες "Stab" την Γκέιλ υποδύεται η πλασματική ηθοποιός Τζένιφερ Τζολί.

Η ΚόρτνεΪ Κοξ πρωταγωνιστούσε στη δημοφιλή τηλεοπτική σειρά Friends όταν πήρε το ρόλο της Γκέιλ Γουέδερς στο Scream. Η Μπρουκ Σιλντς και η Τζανίν Γκαροφάλο ήταν οι αρχικές επιλογές για το ρόλο ενώ η ίδια η Κοξ δεν ήταν καν στις υποψήφιες. Εξαιτίας του ρόλου της χαριτωμένης Μόνικα στο Friends, η παραγωγή δεν πίστευε ότι μπορούσε να υποδυθεί την επιθετική και αδίστακτη Γκέιλ Γουέδερς. Η Κοξ όμως, ήθελε πολύ να υποδυθεί το ρόλο της "σκύλας" δημοσιογράφου ειδικά λόγω του χαρακτήρα της Μόνικα στη σειρά και πίεσε σκληρά την παραγωγή μέχρι να της δώσουν το ρόλο.

Ghostface

 Τον υποδύθηκαν οι: Ρότζερ Λ. Τζάκσον (φωνή), Σκιτ Ούλριτς, Μάθιου Λίλαρντ, Λόρι Μέτκαλφ, Τίμοθι Όλιφαντ, Σκοτ Φόλεϊ, Έμα Ρόμπερτς, Ρόρι Κάλκιν
 Εμφανίστηκε στις ταινίες: Scream (1996), Scream 2, Scream 3, Scream 4, Scream (2022)

Ο Ghostface είναι ένας πλασματικός χαρακτήρας που δημιούργησε ο Κέβιν Γουίλιαμσον για το Scream. Στην πρώτη ταινία οι Μπίλι Λούμις και Στου Μάσερ αρχίζουν να δολοφονούν συμμαθητές τους στην πόλη Γούντσμπορο. Η στολή που χρησιμοποιούν είναι μια μαύρη μπέρτα και μια μάσκα φάντασμα, κρύβοντας έτσι το πρόσωπό τους. Οι δολοφόνοι "πειράζουν" τα υποψήφια θύματά τους καλώντας τους στο τηλέφωνο και χρησιμοποιώντας μια συσκευή που αλλάζει τη φωνή για να μην μπορούν να τους αναγνωρίσουν. Τον μασκοφόρο δολοφόνο γνωστό πλέον ως Ghostface, υιοθετούν και άλλοι δολοφόνοι μετά το θάνατο των Μπίλι και Στου. Πρώτα από τη κυρία Λούμις, μητέρα του Μπίλι και το συνεργό της Μίκι στο Scream 2 και αργότερα από τον ετεροθαλή αδερφό της Σίντνεη στο Scream 3. Στο Scream 4, στην επέτειο των δολοφονιών του Μπίλι και του Στου, ένας νέος Ghostface κάνει την εμφάνισή του και αποκαλύπτεται ότι είναι η Τζιλ Ρόμπετς, ξαδέρφη της Σίντνεη και ο φίλος της Τσάρλι Γουόκερ. Στο φινάλε κάθε ταινίας, έρχονται αντιμέτωπη με τη Σίντνεη, ο μόνιμος στόχος όλων των δολοφόνων, και σκοτώνονται είτε από την ίδια είτε από τους φίλους της Γκέιλ και Ντιούι.

Ο Ρότζερ Λ. Τζάκσον δανείζει τη φωνή του στον Ghostface σε όλες τις ταινίες της σειράς και επιλέχθηκε μετά από πολλές εβδομάδες κάστινγκ. Ο Τζάκσον επρόκειτο να χρησιμοποιηθεί μόνο προσωρινά και να αντικατασταθεί η φωνή του στο post production, αλλά ο Κρέιβεν πίστευε ότι φωνή του είχε μια πραγματική κακία και έτσι αποφάσισε να την συμπεριλάβει στην ταινία καθώς και σε αυτές που ακολούθησαν. Για να βοηθήσει την ερμηνεία των ηθοποιών, ο Τζάκσον δεν συναντήθηκε ποτέ μαζί τους, εμποδίζοντάς τους να συνδέουν ένα πρόσωπο με την απειλητική φωνή. Ο Τζάκσον ωστόσο, βρισκόταν στο πλατό και σε κάθε σκηνή που οι ηθοποιοί του μιλάνε στο τηλέφωνο, μιλάνε στην πραγματικότητα σε αυτόν.

Scream

To Scream είναι η πρώτη ταινία της σειράς. Ένα χρόνο πριν τα γεγονότα της ταινίας, η Μορήν Πρέσκοτ δολοφονήθηκε από τον Κότον Γουίρι. Κατά τη διάρκεια της ταινίας, η πλασματική πόλη Γούντσμπορο δέχεται επίθεση από έναν μασκοφόρο δολοφόνο, ο οποίος ως κύριο στόχο έχει τη Σίντνεη Πρέσκοτ, κόρη της Μορήν. Ο αναπληρωτής σερίφης Ντιούι Ράιλι αναλαμβάνει την έρευνα των δολοφονιών ενώ η δημοσιογράφος Γκέιλ Γουέδερς κάνει το ρεπορτάζ της. Η Σίντνεη, το αγόρι της Μπίλι Λούμις και οι φίλοι τους Τέιτουμ Ράιλι, Στου Μάσερ και Ράντι Μικς προσπαθούν να επιβιώσουν των επιθέσεων. Στο φινάλε αποκαλύπτεται ότι οι δολοφόνοι είναι δύο, ο Μπίλι και ο Στου, οι οποία παραδέχονται ότι σκότωσαν τη Μορήν και παγίδευσαν τον Κότον. Η Σίντνεη καταφέρνει να τους σκοτώσει και τους δύο.

Κέισι Μπέκερ
 Την υποδύθηκε η Ντρου Μπάριμορ
 Εμφανίστηκε στην ταινία: Scream

Η Κέισι Μπέκερ είναι μια έφηβη κοπέλα που ζει στο Γούντσμπορο και είναι πρώην κοπέλα του Στου Μάσερ. Μετά από ένα παράξενο και απειλητικό τηλεφώνημα, καλείται να απαντήσει σε ένα παιχνίδι ερωτήσεων που αφορούν ταινίες τρόμου ώστε να σώσει το αγόρι της Στιβ. Όταν σε μια ερώτηση δίνει λάθος απάντηση, ο Στιβ δολοφονείται και για να σώσει τη δική της τη ζωή πρέπει να απαντήσει σε άλλη μια ερώτηση. Όταν αρνείται να συνεχίσει το παιχνίδι, ο δολοφόνος Ghostface την κυνηγά και τελικά τη σκοτώνει, αφήνοντάς την κρεμασμένη και ξεκοιλιασμένη από ένα δέντρο.

Στην πλασματική ταινία μέσα στην ταινία "Stab" την Κέισι υποδύεται η Χέδερ Γκράχαμ.

Η Μπάριμορ ήταν ήδη επιτυχημένη ηθοποιός όταν πήρε μέρος στο Scream. Αρχικά επρόκειτο να υποδυθεί τη Σίντνεη Πρέσκοτ αλλά λόγω άλλων επαγγελματικών υποχρεώσεων δεν μπορούσε να αναλάβει τον πρωταγωνιστικό ρόλο και έτσι ζήτησε να υποδυθεί τον πολύ μικρότερο ρόλο της Κέισι Μπέκερ.

Μπίλι Λούμις
 Τον υποδύθηκε ο Σκιτ Ούλριχ
 Εμφανίστηκε στην ταινία: Scream

Ο Μπίλι Λούμις είναι ένας έφηβος που ζει στο Γούντσμπορο, το αγόρι της Σίντνεη Πρέσκοτ και λάτρης των ταινιών τρόμου. Όταν μια σειρά δολοφονιών ξεσπά, ο Μπίλι γίνεται ο κύριος ύποπτος όταν βρίσκεται στο σπίτι της Σίντνεη λίγο μετά την απόπειρα δολοφονίας της. Λίγο αργότερα όμως αθωώνεται καθώς τα στοιχεία δείχνουν άλλους χαρακτήρες ύποπτους για τις δολοφονίες. Κατα τη διάρκεια ενός πάρτι στο σπίτι του Στου Μάσερ, αυτός και η Σίντνεη τα ξαναβρίσκουν και κάνουν έρωτα πριν ο Μπίλι μαχαιρωθεί από τον Ghostface. Ο τραυματισμένος Μπίλι επιχειρεί να βοηθήσει τη Σίντνεη αλλά μόλις πάρει στα χέρια του το όπλο, αποκαλύπτει ότι αυτός είναι ο δολοφόνος και πυροβολεί τον Ράντι Μικς. Ο Στου παραδέχεται ότι είναι ο συνεργός του Μπίλι και μαζί αποκαλύπτουν ότι σκότωσαν της μητέρα της Σίντνεη, Μορήν, ένα χρόνο πριν. Ως κίνητρο ο Μπίλι χρησιμοποίησε την εγκατάλειψη της μητέρας του εξαιτίας της σχέσης του πατέρα του με τη Μορήν. Με τη βοήθεια της Γκέιλ, η Σίντνεη σκοτώνει τον Μπίλι και τον Στου. Στο Scream 2 η μητέρα του Μπίλι, η κυρία Λούμις θέλοντας να πάρει εκδίκηση για το θάνατο του γιου της επιχειρεί να σκοτώσει τη Σίντνεη. Στο Scream 3, ο Ρόμαν Μπρίτζερ αποκαλύπτει ότι αυτός παρακίνησε τον Μπίλι να σκοτώσει τη Μορήν, δείχνοντάς του στοιχεία της παράνομης σχέσης της με τον πατέρα του.

Στην πλασματική ταινία μέσα στην ταινία "Stab" τον Μπίλι υποδύεται ο Λουκ Γουίλσον.

Οι Κέβιν Πάτρικ Γουόλς και Τζάστιν Γουάλιν ήταν υποψήφιοι για ρόλο πριν καταλήξει τελικά στον Ούλριτς. Στο Γουόλς δόθηκε ο μικρός ρόλος του Στιβ Ορθ.

Τέιτουμ Ράιλι

 Την υποδύθηκε η Ρόουζ ΜακΓκόουαν
 Εμφανίστηκε στην ταινία: Scream

Η Τέιτουμ Ράιλι είναι μια έφηβη κοπέλα που ζει στο Γούντσμπορο. Είναι η κολλητή της Σίντνεη Πρέσκοτ, το κορίτσι του Στου Μάσερ και η αδερφή του Ντιούι Ράιλι. Μετά το ξέσπασμα των δολοφονιών η Τέιτουμ προσπαθεί να βοηθήσει τη Σίντνεη να ξεφύγει από τα μέσα ενημέρωσης καθώς οι δολοφονίες συμπίπτουν με την επέτειο θανάτου της μητέρας της, Μορήν. Το αγόρι της Τέιτουμ, Στου, διοργανώνει ένα πάρτι στο σπίτι του, στο οποίο ο Ghostface θα κάνει την εμφάνισή του και επιτίθεται στην Τέιτουμ στο γκαράζ. Η Τέιτουμ προσπαθεί να διαφύγει αλλά παγιδεύεται στην πόρτα του γκαράζ. Ο δολοφόνος θα σηκώσει την πόρτα και ο λαιμός της Τέιτουμ θα σπάσει, σκοτώνοντάς την.

Ο θάνατός της, όπως της Κέισι Μπέκερ και του Κένι προκάλεσε διαμάχη μεταξύ του Γουές Κρέιβεν και της Κινηματογραφικής Ένωσης Αμερικής (MPAA). Ο Κρέιβεν αναγκάστηκε να μικρύνει το πλάνο με τον διαλυμένο λαιμό της Τέιτουμ. Η Μελίντα Κλάρκι και η Ρεμπέκα Γκέιχαρτ ήταν υποψήφιες για το ρόλο πριν τελικά δοθεί στην ΜακΓκόουαν, καθώς η παραγωγή θεώρησε ότι ήταν η πιο κατάλληλη.

Στούαρτ "Στου" Μάσερ
 Τον υποδύθηκε ο Μάθιου Λίλαρντ
 Εμφανίστηκε στην ταινία: Scream

Ο Στούαρτ "Στου" Μάσερ είναι ένας έφηβος που ζει στο Γούντσμπορο. Είναι το αγόρι της Τέιτουμ Ράιλι και φίλος του Μπίλι Λούμις. Μετά τη δολοφονία της πρώην του Κέισι Μπέκερ, το σχολείο κλείνει και ο Στου αποφασίζει να διοργανώσει ένα πάρτι στο σπίτι του. Εκεί ο Ghostface θα σκοτώσει την Τέιτουμ. Στο φινάλε αποκαλύπτεται ότι ο Στου είναι ο δεύτερος δολοφόνος και συνεργός του Μπίλι. Ως κίνητρο ο Στου είχει την "υψηλή πίεση". Στην προσπάθειά του να σκοτώσει τη Σίντνεη, αυτή του ρίχνει μια τηλεόραση στο κεφάλι και τον σκοτώνει.

Ο Μάθιου Λίλαρντ κάνει μια κάμεο εμφάνιση στο Scream 2 σε ένα πάρτι. Ο Λίλαρντ αποκάλυψε το 2009, σε μια συνέντευξή του ότι ο Στου ήταν αρχικά ο δολοφόνος στο Scream 3, έχοντας επιζήσει και οργανώνοντας μια νέα σειρά δολοφονιών στη φυλακή με κύριο στόχο τη Σίντνεη. Μετά τη σφαγή στο λύκειο Κολουμπαϊν λίγο πριν αρχίσει η παραγωγή της ταινίας, το σενάριο απορρίφθηκε και ξαναγράφτηκε χωρίς το χαρακτήρα του και τη συγκεκριμένη πλοκή ώστε να αποφευχθεί η ανάπτυξη μιας ταινίας που να απεικονίζει βία και άγριες δολοφονίες σε ένα λύκειο. Πολλές από τις χιουμοριστικές ατάκες του χαρακτήρα του ήταν αυτοσχεδιασμός του Λίλαρντ. Ο Λίλαρντ πήρε το ρόλο κατά τύχη. Συνόδευε την τότε κοπέλα του σε μια άλλη οντισιόν που διεξαγόταν στο ίδιο κτίριο με τις οντισιόν του Scream, και εκεί η υπεύθυνη του κάστινγκ Λίζα Μπιτς, προσέγγισε τον Λίλαρντ, καθώς θεώρησε ότι διέθετε όλα τα χαρακτηριστικά του ρόλου, και του ζήτησε να κάνει δοκιμαστικό.

Ράντι Μικς

 Τον υποδύθηκε ο Τζέιμι Κένεντι
 Εμφανίστηκε στις ταινίες: Scream, Scream 2, Scream 3

Ο Ράντι Μικς είναι ένας έφηβος που ζει στο Γούντσμπορο. Είναι φίλος της Σίντνεη Πρέσκοτ, για την οποία έχει τρυφερά αισθήματα και λάτρης των ταινιών τρόμου. Χρησιμοποιεί τις γνώσεις του για την πλοκή και τα κλισέ των ταινιών τρόμου για να καθορίσει τη σειρά δολοφονιών που συμβαίνει στο Scream, Scream 2 και Scream 3. Στην πρώτη ταινία, πυροβολείται από τον Μπίλι Λούμις, αλλά επιβιώνει. Στο Scream 2 φοιτά μαζί με τη Σίντνεη στο κολέγιο Γουίντσορ. Όταν οι δολοφονίες αρχίζουν ξανά, ο Ράντι κοροϊδεύει τον δολοφόνο ενώ του μιλάει στο τηλέφωνο. Ο δολοφόνος τον τραβά μέσα σε ένα βαν και τον μαχαιρώνει μέχρι θανάτου. Αργότερα αποκαλύπτεται ότι τον σκότωσε η κυρία Λούμις, επειδή ο Ράντι προσέβαλε τον γιο της, Μπίλι. Κάνει μια μικρή μεταθανάτια εμφάνιση στο Scream 3 σε ένα βίντεο όπου εξηγεί τους κανόνες της τριλογίας.

Στο αρχικό σενάριο του Scream, σε ένα εναλλακτικό φινάλε ο Ράντι ήταν αυτός που σκότωνε τον Μπίλι αντί της Σίντνεη και στο τέλος της ζητούσε να βγουν ραντεβού. Επίσης στο Scream 2 ο ρόλος του ήταν διαφορετικός. Δεν ήταν φοιτητής αλλά ο κάμεραμαν της Γκέιλ. Εξαιτίας όμως διαρροής του σεναρίου στο διαδίκτυο ο ρόλος του άλλαξε, αλλά ο θάνάτός του παρέμεινε ο ίδιος. Οι Γουές Κρέιβεν και Έρεν Κρούγκερ ήθελαν να φέρουν το χαρακτήρα του Ράντι πίσω στο Scream 3, αποκαλύπτοντας ότι είχε επιβιώσει της επίθεσής του στη δεύτερη ταινία. Η ιδέα όμως απορρίφθηκε καθώς θεώρησαν ότι το κοινό δεν θα το πίστευε.

Η επιλογή για το ρόλο του Ράντι ήταν ανάμεσα στον Τζέιμι Κένεντι και τον Μπρέκιν Μέιερ, με την παραγωγή να προτιμάει τον Κένεντι, καθώς πίστευε ότι ήταν ο πιο κατάλληλος για το ρόλο. Ο Κένεντι όμως δεν είχε καμία σημαντική εμφάνιση στον κινηματογράφο πριν το Scream και το στούντιο προτιμούσε έναν πιο γνωστό ηθοποιό. Η επιμονή όμως της παραγωγής κατάφερε να πάρει το ρόλο ο Κένεντι.

Κότον Γουίρι
 Τον υποδύθηκε ο Λιβ Σράιμπερ
 Εμφανίστηκε στις ταινίες: Scream, Scream 2, Scream 3

Ο Κότον Γουίρι είναι ο αρχικός ύποπτος που κατηγορήθηκε για το βιασμό και τη δολοφονία της Μορήν Πρέσκοτ, μητέρα της Σίντνεη. Τον αναγνώρισε η Σίντνεη, η οποία είδε κάποιον που νόμιζε ότι έμοιαζε με αυτόν. Αποκαλύπτεται ότι η Μορήν είχε παράνομη σχέση με τον Κότον πριν δολοφονηθεί από τους Μπίλι Λούμις και Στου Μάσερ, οι οποίοι ενοχοποίησαν τον Κότον. Στο Scream 2 ο Κότον προσπαθεί να αποκτήσει φήμη και δόξα μετά την αθώωσή του για το φόνο της Μορήν και πηγαίνει μέχρι το κολέγιο Γουίντσορ για να πείσει τη Σίντνεη να δώσουν από κοινού μια συνέντευξη. Αργότερα σώζει τη Σίντνεη από την κυρία Λούμις, μία εκ των δύο δολοφόνων Στο Scream 3 ο Κότον είναι πλέον διάσημος και έχει τη δική του τηλεοπτική εκπομπή. Αυτός και η κοπέλα του Κριστίν, στην εναρκτήρια σκηνή, δέχονται επίθεση από τον Ghostface και ο δολοφόνος απαιτεί να μάθει που βρίσκεται η Σίντνεη. Ο Ghostface τον σκοτώνει.

Στο αρχικό σενάριο του Scream 2, ο Κότον πιανόταν αιχμάλωτος από τους δολοφόνους Ντέρεκ, Χάλλυ και κυρία Λούμις. Αφού η κυρία Λούμις σκοτώνει τους Ντέρεκ και Χάλλυ, σκοπό είχε να ενοχοποιήσει τον Κότον για τις νέες δολοφονίες αλλά ο Κότον κατάφερνε να τη σκοτώσει. Αργότερα, επιχειρούσε να σκοτώσει τη Σίντνεη, θέλοντας να πάρει εκδίκηση για την λανθασμένη φυλάκισή του, σκεπτόμενος ότι τα στοιχεία τον παρουσιάζουν αθώο. Ο Κότον και η Σίντνεη μαχαιρώνει ο ένας τον άλλον αλλά η μοίρα τους παραμένει άγνωστη. Μετά τη διάρρευση του σεναρίου στο διαδίκτυο, έγιναν εκτεταμένες αλλαγές στο σενάριο, αλλάζοντας σημαντικά την πλοκή.

Μορήν Πρέσκοτ
 Την υποδύθηκε η Λιν ΜακΡί
 Εμφανίστηκε στις ταινίες: Scream, Scream 3

Η Μορήν Πρέσκοτ είναι η μητέρα της Σίντνεη Πρέσκοτ και σύζυγος του Νιλ Πρέσκοτ. Δολοφονείται ένα χρόνο πριν τα γεγονότα της πρώτης ταινίας. Είχε αρκετές εξωσυζυγικές σχέσεις, συμπεριλαμβανομένων και αυτών με τον Κότον Γουίρι και τον Χανκ Λούμις, πατέρα του Μπίλι. Ο Κότον καταδικάζεται για τη δολοφονία της. Στο Scream αποκαλύπτεται ότι ο Μπίλι Λούμις και ο Στου Μάσερ τη δολοφόνησαν και ενοχοποίησαν τον Κότον. Στο Scream 3, ο νέος Ghostface χρησιμοποιεί τη συσκευή που αλλάζει τη φωνή και φωτογραφίες της Μορήν για να "πειράξει" τη Σίντνεη και να την αναγκάσει να βγει από το κρησφύγετό της. Ο δολοφόνος είναι ο Ρόμαν Μπρίτζερ, ο οποίος αποκαλύπτει είναι γιος της Μορήν και έτσι ετεροθαλής αδερφός της Σίντνεη. Δύο χρόνια πριν γνωρίσει τον πάτερα της Σίντνεη, η Μορήν είχε πάει στο Χόλιγουντ για να γίνει ηθοποιός με το ψευδώνυμο Ρίνα Ρέινολντς. Στο Χόλιγουντ βιάστηκε και έμεινε έγκυος με τον Ρόμαν, τον οποίο έδωσε για υιοθεσία. Όταν ο ενήλικος πια Ρόμαν τη βρήκε, η Μορήν αρνήθηκε το γεγονός ότι κάποτε ήταν η Ρίνα Ρέινολντς και τον απέρριψε. Ο Ρόμαν τότε βιντεοσκόπησε τη σχέση της με τον Χανκ Λούμις και έδειξε το βίντεο στον Μπίλι, πείθοντάς τον να σκοτώσει τη Μορήν, βάζοντας έτσι σε κίνηση τα γεγονότα που συνέβησαν σε όλες τις ταινίες Scream.

Νιλ Πρέσκοτ
 Τον υποδύθηκε ο Λόρενς Χεκτ
 Εμφανίστηκε στις ταινίες: Scream, Scream 3

Ο Νιλ Πρέσκοτ είναι ο πατέρας της Σίντνεη Πρέσκοτ και χήρος της Μορήν Πρέσκοτ. Στο Scream φεύγει από το Γούντσμπορο για επαγγελματικούς λόγους και αργότερα εξαφανίζεται χωρίς κανένα ίχνος, αυξάνοντας τις υποψίες ότι μπορεί να είναι ο δολοφόνος. Στο φινάλε αποκαλύπτεται ότι οι Μπίλι Λούμις και Στου Μάσερ τον απήγαγαν και είχαν σκοπό να τον ενοχοποιήσουν για τις δολοφονίες που εκείνοι έκαναν. Ο Νιλ σώζεται από την κόρη του. Κάνει μια μικρή εμφάνιση στο Scream 3, σχολιάζοντας την απομόνωση της Σίντνεη και την απομάκρυνσή της από τους φίλους της.

Διευθυντής Χίμπρι
 Τον υποδύθηκε ο Χένρι Γουίνκλερ
 Εμφανίστηκε στην ταινία: Scream

Ο Διευθυντής Χίμπρι είναι ο διευθυντής του λυκείου του Γούντσμπορο στο οποίο πηγαίνουν η Σίντνεη Πρέσκοτ και οι φίλοι της. Ενώ έχει αποφασίσει να κλείσει προσωρινά το λύκειο εξαιτίας των δολοφονιών, δέχεται επίθεση από τον Ghostface στο γραφείο του και τελικά δολοφονείται.

Η δολοφονία του Χίμπρι προστέθηκε στο σενάριο από τον παραγωγό της ταινίας Μπομπ Γουαϊνστάιν, όταν συνειδητοποίησε ότι σε 30 σελίδες σεναρίου δεν συμβαίνει κανένας φόνος. Η προσθήκη αυτή έδωσε στον Κέβιν Γουίλιαμσον μια αφορμή να φύγουν οι έφηβοι από το πάρτι του Στου Μάσερ στο φινάλε της ταινίας, κάτι που δυσκόλευε πολύ τον Γουίλιαμσον. Η γλώσσα και οι επιθετικές κινήσεις που χρησιμοποίησε ο χαρακτήρας ήταν ένας από τους λόγους που η παραγωγή αναγκάστηκε να φύγει από το λύκειο της Σάντα Ρόζα, αφού το σχολικό συμβούλιο αποφάσισε να μην παραχωρήσει άδεια ώστε να πραγματοποιηθούν εκεί τα γυρίσματα, επειδή βρήκαν το περιεχόμενο της ταινίας απαράδεκτο.

Κένι
 Τον υποδύθηκε ο Γ. Ερλ Μπράουν
 Εμφανίστηκε στην ταινία: Scream

Ο Κένι είναι ο εικονολήπτης της Γκέιλ Γουέδερς. Στην ταινία συνοδεύει την Γκέιλ καθώς αυτή κάνει το ρεπορτάζ σχετικά με τους φόνους. Αφού δει σε μια κρυφή κάμερα που τοποθέτησε η Γκέιλ μέσα στο σπίτι του Στου Μάσερ ότι ο Ράντι πρόκειται να δολοφονηθεί, βγαίνει από τον βαν και ο Ghostface του κόβει το λαιμό.

Ο κομμένος λαιμός του Κένι ήταν μία από τις σκηνές που ο Γουές Κρέιβεν έπρεπε να επιμεληθεί μετά από απαίτηση της Κινηματογραφικής Ένωσης Αμερικής (MPAA) ώστε να μην δώσουν στην ταινία τον χαρακτηρισμό NC-17 (ακατάλληλο για ανηλίκους).

Scream 2

Το Scream 2 είναι η δεύτερη ταινία της σειράς. Η ταινία διαδραματίζεται δύο χρόνια μετά τα γεγονότα του πρώτου Scream και οι Σίντνεη Πρέσκοτ και Ράντι Μικς φοιτούν στο κολέγιο Γουίντσορ. Εν τω μεταξύ, έχει κυκλοφορήσει η ταινία "Stab", βασισμένη στους φόνους του Γούντσμπορο και μια νέα σειρά δολοφονιών από έναν μιμητή Ghostface ξεσπά. Ο νέος Ghostface επιτίθεται στη Σίντνεη και στους φίλους της, σκοτώνοντας τον Ράντι, τραυματίζοντας τον Ντιούι και στο φινάλε αποκαλύπτεται ότι οι δολοφόνοι είναι και πάλι δύο, ο συμμαθητής της Σίντνεη, Μίκυ και η κυρία Λούμις, η μητέρα του Μπίλι Λούμις, δολοφόνου της πρώτης ταινίας.

Ντέμπι Σολτ/Κυρία Λούμις
 Την υποδύθηκε η Λόρι Μέτκαλφ
 Εμφανίστηκε στην ταινία: Scream 2

Η Ντέμπι Σολτ είναι μια τοπική δημοσιογράφος που κάνει ρεπορτάζ για τη νέα σειρά δολοφονιών στο κολέγιο Γουίντσορ. Στο τέλος της ταινίας αποκαλύπτεται ότι είναι η μία εκ των δύο δολοφόνων και η πραγματική ταυτότητά της είναι κυρία Λούμις, η μητέρα του Μπίλι που στην πρώτη ταινία ήταν επίσης ο ένας από τους δύο δολοφόνους. Η κυρία Λούμις εγκατέλειψε το σπίτι της και την οικογένειά της όταν έμαθε για την σχέση του συζύγου της με τη Μορήν Πρέσκοτ, μητέρα της Σίντνεη. Μετά το θάνατο του γιου της, κάνει ριζική αλλαγή στην εμφάνισή της, χάνει βάρος και στρατολογεί τον Μίκυ να γίνει συνεργός της, με σκοπό να σκοτώσουν την Σίντνεη. Μετά την αποκάλυψη της ταυτότητάς της, προδίδει τον Μίκυ και τον πυροβολεί και είναι έτοιμη να σκοτώσει τη Σίντνεη. Τότε παρεμβαίνει ο Κότον Γουίρι και σώζει τη Σίντνεη και σκοτώνει την κυρία Λούμις πυροβολώντας την στο λαιμό.

Στο αρχικό σενάριο του Scream 2, η κυρία Λούμις συνεργαζόταν με τους Χάλλυ και Ντέρεκ και όχι με τον Μίκυ, αλλά όπως και στο τελικό σενάριο, θα τους πρόδιδε και τελικά θα τους σκότωνε. Θα ενοχοποιούσε τον Κότον Γουίρι για τους φόνους, αλλά ο Κότον θα κατάφερνε να τη μαχαιρώσει και να τη σκοτώσει. Μετά τη διαρροή του σεναρίου στο διαδίκτυο, το σενάριο ξαναγράφτηκε, αφαιρώντας το συγκεκριμένο φινάλε.

Μίκυ
 Τον υποδύθηκε ο Τίμοθι Όλιφαντ
 Εμφανίστηκε στην ταινία: Scream 2

Ο Μίκυ είναι φοιτητής στο κολέγιο Γουίντσορ και ο κολλητός του Ντέρεκ. Όπως ο Ράντι Μικς, δείχνει έντονο ενδιαφέρον στις ταινίες τρόμου και στις συνέχειές τους. Στο φινάλε, αποκαλύπτεται ότι είναι ο δολοφόνος και συνεργός της κυρίας Λούμις. Ο Μίκυ σκοτώνει τον Ντέρεκ, μπροστά στα μάτια της Σίντνεη. Δηλώνει ότι διέπραξε τους φόνους με σκοπό να συλληφθεί, πιστεύοντας ότι έτσι θα αποκτήσει δόξα για τις πράξεις του και στην δίκη που θα γινόταν θα κατηγορούσε τη βία που προβάλλουν οι ταινίες ως επιρροή. Ωστόσο, η κυρία Λούμις τον προδίδει και τον πυροβολεί, αφήνοντάς τον για νεκρό. Μετά την ήττα της κυρίας Λούμις, ο Μίκυ σηκώνεται και επιτίθεται στη Σίντνεη, αλλά τελικά σκοτώνεται από τις Γκέιλ και Σίντνεη.
    
Στο αρχικό σενάριο του Scream 2, ο Μίκυ δολοφονούνταν από τον Ghostface στην προσπάθειά του να σώσει τη Σίντνεη, αλλά αργότερα αυτό άλλαξε όταν το σενάριο διέρρευσε στο διαδίκτυο και ξαναγράφτηκε.

Ντέρεκ
 Τον υποδύθηκε ο Τζέρι Ο' Κόνελ
 Εμφανίστηκε στην ταινία: Scream 2

Ο Ντέρεκ είναι φοιτητής στο κολέγιο του Γουίντσορ, φίλος του Μίκυ και το αγόρι της Σίντνεη Πρέσκοτ. Μετά τη δημόσια παραδοχή του ότι αγαπά τη Σίντνεη, πιάνεται αιχμάλωτος από τα αδέρφια της αδελφότητάς του στα πλαίσια μιας φάρσας. Στο φινάλε, η Σίντνεη ξεφεύγει του Ghostface και βρίσκει το Ντέρεκ δεμένο και προσπαθεί να τον απελευθερώσει όταν φτάνει ο δολοφόνος και αποκαλύπτει την ταυτότητά του. Ο Μίκυ κατηγορεί τον Ντέρεκ ότι είναι ο συνεργός του και η Σίντνεη διστάζει να τον απελευθερώσει. Ο Μίκυ τότε τον πυροβολεί στην καρδιά, σκοτώνοντάς τον.

Στο αρχικό σενάριο του Scream 2, ο Ντέρεκ θα ήταν ένας από τους τρεις δολοφόνους, μαζί με τις Χάλλυ και κυρία Λούμις. Αυτός και η Χάλλυ θα ήταν και εραστές. Και οι δύο σκοπό είχαν να αποκτήσουν δόξα για τους φόνους όταν θα συλλαμβάνονταν, αλλά η κυρία Λούμις θα τους σκότωνε και τους δύο, ώστε να κρατηθεί η ανωνυμία της. Εξαιτίας όμως της διαρροής του σεναρίου στο διαδίκτυο, η πλοκή αυτή αφαιρέθηκε.

Χάλλυ
 Την υποδύθηκε η Ελίζ Νιλ
 Εμφανίστηκε στην ταινία: Scream 2

Η Χάλλυ είναι φοιτήτρια στο κολέγιο Γουίντσορ και η καλύτερη φίλη της Σίντνεη Πρέσκοτ. Όταν η Σίντνεη τίθεται υπό προστατευτική συνοδεία, η Χάλλυ πηγαίνει μαζί της αλλά ο Ghostface επιτίθεται στο αμάξι με το οποίο ταξιδεύουν, σκοτώνοντας τους αστυνομικούς που τις συνόδευαν. Ο δολοφόνος τρακάρει με το αμάξι και μένει αναίσθητος, επιτρέποντας στις Σίντνεη και Χάλλυ να διαφύγουν. Όταν η Σίντνεη επιστρέφει στο αμάξι ώστε να μάθει την ταυτότητα του δολοφόνου, ανακαλύπτει ότι ο Ghostface δεν βρίσκεται πια στο αμάξι. Πετάγεται πίσω από τη Χάλλυ και τη σκοτώνει.

Στο αρχικό σενάριο του Scream 2 η Χάλλυ μαζί με τον Ντέρεκ και την κυρία Λούμις ήταν οι δολοφόνοι. Μαζί με τον Ντέρεκ, σκοπό είχαν να συλληφθούν από την αστυνομία και να αποκτήσουν έτσι δόξα για τις πράξεις τους. Ωστόσο, η κυρία Λούμις θέλοντας να κρατήσει την ανωνυμία της, τους σκοτώνει. Το φινάλε αυτό αφαιρέθηκε και ξαναγράφτηκε, μετά τη διάρρευση του σεναρίου στο ίντερνετ.

Κέισι "Σίσι" Κούπερ

 Την υποδύθηκε η Σάρα Μισέλ Γκέλαρ
 Εμφανίστηκε στην ταινία: Scream 2

Η Κέισι "Σίσι" Κούπερ είναι φοιτήτρια στο κολέγιο Γουίντσορ. Η Σίσι δέχεται επίθεση στο σπίτι της αδελφότητάς της από τον Ghostface ενώ είναι μόνη της. Τρέχει, ανεβαίνοντας τις σκάλες ενώ ο δολοφόνος την ακολουθεί και καταφέρνει να τη μαχαιρώσει και αμέσως μετά να την πετάξει από το μπαλκόνι, σκοτώνοντάς την. Μετά το θάνατό της και αυτών των Φιλ Στίβενς και Μορήν Έβανς, η Γκέιλ Γουέδερς ο Ντιούι Ράιλι, συνειδητοποιούν ότι ο νέος Ghostface επιλέγει τους στόχους του με βάση τα ονόματά τους, τα οποία είναι παρόμοια με των θυμάτων της πρώτης ταινίας.

Η Σάρα Μισέλ Γκέλαρ παραδέχτηκε σε συνεντεύξεις της ότι υπέγραψε να συμμετάσχει στο Scream 2 χωρίς να έχει διαβάσει το σενάριο, βασιζόμενη στην επιτυχία της πρώτης ταινίας.

Τζόελ
 Τον υποδύθηκε ο Ντουέιν Μάρτιν
 Εμφανίστηκε στην ταινία: Scream 2

Ο Τζόελ είναι ο εικονολήπτης της Γκέιλ Γουέδερς. Αφού διαβάζει το βιβλίο της Γκέιλ σχετικά με τους φόνους που έγιναν στο Scream, διστάζει να παραμείνει στη δουλειά του και να τραβά πλάνα στο κολέγιο Γουίντσορ. Φεύγει μετά το θάνατο του Ράντι Μικς.

Στο αρχικό σενάριο του Scream 2, ο Τζόελ είχε πολύ μεγαλύτερο ρόλο, ως μέλος της παρέας της Σίντνεη. Το πτώμα του θα ανακαλυπτόταν κατά τη διάρκεια του φινάλε. Λόγω της διαρροής του σεναρίου στο ίντερνετ, ο ρόλος του Τζόελ ξαναγράφτηκε και κατέληξε να είναι ο κάμεραμαν της Γκέιλ.

Μορήν Έβανς και Φιλ Στίβενς
 Τους υποδύθηκαν οι Τζέιντα Πίνκετ και Ομάρ Επς
 Εμφανίστηκαν στην ταινία: Scream 2

Η Μορήν Έβανς και το αγόρι της Φιλ Στίβενς είναι φοιτητές στο κολέγιο Γουίντσορ. Στην εναρκτήρια σκηνή της ταινίας, πηγαίνουν σινεμά να παρακολουθήσουν την ταινία μέσα στην ταινία "Stab". Κατά τη διάρκεια της ταινίας, ο Φιλ θα πάει στην τουαλέτα, εκεί ακούει κάποιους παράξενους ήχους από τη διπλανή τουαλέτα. Όταν προσπαθεί να ακούσει καλύτερα, μαχαιρώνεται στο αυτί και σκοτώνεται. Ο δολοφόνος, φορώντας τη στολή του Ghostface, επιστρέφει στον κινηματογράφο και κάθεται δίπλα στη Μορήν, πριν αρχίσει να την μαχαιρώνει. Το κοινό πιστεύει ότι είναι διαφημιστικό τρικ μέχρι που η Μορήν πεθαίνει μπροστά στην κινηματογραφική οθόνη.

Ο θάνατός τους σατιρίζεται στην ταινία Scary Movie.

Scream 3

To Scream 3 είναι η τρίτη ταινία της σειράς. Μια νέα σειρά δολοφονιών αρχίζει κατά τη διάρκεια των γυρισμάτων της ταινίας μέσα στην ταινία "Stab 3: Επιστροφή στο Γούντσμπορο". Ο Ghostface αφήνει σε κάθε σκηνή εγκλήματος φωτογραφίες της Μορήν Πρέσκοτ, μητέρα της Σίντνεη. Αποκαλύπτεται ότι ο δολοφόνος είναι ο Ρόμαν Μπρίτζερ, ο άγνωστος μέχρι τότε ετεροθαλής αδερφός της Σίντνεη και γιος της Μορήν, ο οποίος γεννήθηκε μετά από ένα βιασμό της Μορήν όταν είχε πάει στο Χόλιγουντ για να γίνει ηθοποιός με το ψευδώνυμο Ρίνα Ρέινολντς. Όταν ενηλικιώθηκε ο Ρόμαν και ανακάλυψε που βρίσκεται, η Μορήν τον απέρριψε και ο Ρόμαν για να την εκδικηθεί έπεισε τον Μπίλι Λούμις να τη σκοτώσει. Στο φινάλε της ταινίας η Σίντνεη και ο Ρόμαν παλεύουν με την Σίντνεη να τον μαχαιρώνει πριν ο Ντιούι Ράιλι τον πυροβολήσει στο κεφάλι.

Αντζελίνα Τάιλερ

 Την υποδύθηκε η Έμιλυ Μόρτιμερ
 Εμφανίστηκε στην ταινία: Scream 3

Η Αντζελίνα Τάιλερ είναι ηθοποιός και υποδύεται το ρόλο της Σίντνεη Πρέσκοτ στην ταινία "Stab 3: Επιστροφή στο Γούντσμπορο". Κέρδισε το ρόλο όταν πήρε μέρος σε ένα διαγωνισμό ταλέντων, αλλά αργότερα η ίδια αποκαλύπτει ότι κοιμήθηκε με τον Τζον Μίλτον, παραγωγός της σειράς ταινιών "Stab", ώστε να πάρει το ρόλο. Ενώ βρίσκεται στο πάρτι του Ρόμαν Μπρίτζερ, δέχεται επίθεση από τον Ghostface και σκοτώνεται.

Σε ένα αρχικό προσχέδιο του σεναρίου, η Αντζελίνα θα ήταν η δεύτερη δολοφόνος, ερωμένη και συνεργός του Ρόμαν και πρώην συμμαθήτρια της Σίντνεη από το Γούντσμπορο με το όνομα Άντζι Κρικ. Το κίνητρό της ήταν ότι θαύμαζε τη Σίντνεη και επιθυμούσε τη φήμη της, γι' αυτό και υποδύθηκε τη Σίντνεη στην ταινία "Stab 3". Η ιδέα απορρίφθηκε.

Κριστίν
 Την υποδύθηκε η Κέλι Ράδερφορντ
 Εμφανίστηκε στην ταινία: Scream 3

Η Κριστίν είναι η κοπέλα του Κότον Γουίρι. Στην εναρκτήρια σκηνή της ταινίας δέχεται επίθεση από τον Ghostface, ο οποίος χρησιμοποιεί τη φωνή του Κότον, με τη συσκευή που αλλάζει τη φωνή. Την πείθει ότι είναι ο Κότον. Όταν ο πραγματικός Κότον φτάνει στο σπίτι, η Κριστίν πιστεύει ότι θέλει να τη σκοτώσει και του επιτίθεται ενώ ο Ghostface πετάγεται από πίσω της και τη μαχαιρώνει μέχρι θανάτου.

Μαρκ Κινκέιντ
 Τον υποδύθηκε ο Πάτρικ Ντέμπσεϊ
 Εμφανίστηκε στην ταινία: Scream 3

Ο Μαρκ Κινκέιντ είναι ο ντετέκτιβ που ερευνά τους φόνους του Ghostface. Δείχνει ένα έντονο ενδιαφέρον για τις ταινίες τρόμου αλλά και για τη Σίντνεη Πρέσκοτ. Όταν η Σίντνεη πηγαίνει να αντιμετωπίσει το δολοφόνο, ο Κινκέιντ την ακολουθεί και δέχεται επίθεση από τον Ghostface, ο οποίος τον τραυματίζει σοβαρά.

Τζένιφερ Τζολί

 Την υποδύθηκε η Πάρκερ Πόουζι
 Εμφανίστηκε στην ταινία: Scream 3

Η Τζένιφερ Τζολί είναι μια πλασματική ηθοποιός που υποδύεται τη Γκέιλ Γουέδερς στο "Stab 3" και αρχίζει να βγαίνει με τον Ντιούι Ράιλι. Όταν η νέα σειρά δολοφονιών αρχίζει, πιστεύει ότι μπορεί να είναι το επόμενο θύμα και αρχίζει να ακολουθεί την αληθινή Γκέιλ Γουέδερς, ελπίζοντας ότι ο δολοφόνος θα σκοτώσει αυτήν και όχι την ίδια. Στο πάρτι του Ρόμαν Μπρίτζερ δέχεται επίθεση από τον Ghostface και σκοτώνεται.

Η Πάρκερ Πόουζι έλαβε υποψηφιότητα για το MTV Movie Award καλύτερης κωμικής ερμηνείας.

Τζον Μίλτον
 Τον υποδύθηκε ο Λανς Χένρικσεν
 Εμφανίστηκε στην ταινία: Scream 3
   
Ο Τζον Μίλτον είναι ο παραγωγός των τριών πλασματικών ταινιών "Stab". Αποκαλύπτεται ότι γνώριζε τη μητέρα της Σίντνεη Πρέσκοτ, πολλά χρόνια πριν, όταν είχε πάει στο Χόλιγουντ για να γίνει ηθοποιός με το ψευδώνυμο Ρίνα Ρέινολντς. Σε ένα πάρτι του Μίλτον τη δεκαετία του '70, η Ρίνα βιάστηκε και έμεινε έγκυος με τον Ρόμαν Μπρίτζερ. Ο Ghostface, στο φινάλε της ταινίας, σκοτώνει τον Μίλτον μπροστά στη Σίντνεη, κατηγορώντας τον ότι μετέτρεψε τη μητέρα τους σε "τσούλα".

Μάρθα Μικς
 Την υποδύθηκε η Χέδερ Ματαράτζο
 Εμφανίστηκε στην ταινία: Scream 3

Η Μάρθα Μικς είναι η μικρή αδελφή του Ράντι Μικς. Συναντιέται με τη Σίντνεη Πρέσκοτ όταν μαθαίνει για τη νέα σειρά δολοφονιών και της δίνει μια βιντεοκασέτα που γύρισε ο Ράντι πριν το θάνατό του στο Scream 2, η οποία περιέχει τις συμβουλές του για το πως να επιζήσουν οι Σίντνεη, Γκέιλ και Ντιούι στο τελευταίο κεφάλαιο μιας τριλογίας.

Ρόμαν Μπρίτζερ
 Τον υποδύθηκε ο Σκοτ Φόλεϊ
 Εμφανίστηκε στην ταινία: Scream 3

Ο Ρόμαν Μπρίτζερ είναι ο σκηνοθέτης της ταινίας "Stab 3: Επιστροφή στο Γούντσμπορο", η οποία βασίζεται στους φόνους που έκανε ο Ghostface στο Γούντσμπορο και στο κολέγιο Γουίντσορ. Στο πάρτι των γενεθλίων του, που πραγματοποιήθηκε στην έπαυλη του Τζον Μίλτον, ο Ρόμαν βρίσκεται δολοφονημένος στο υπόγειο. Στο φινάλε της ταινίας αποκαλύπτεται ότι έστησε το θάνατό του και ότι είναι ο δολοφόνος. Πληροφορεί τη Σίντνεη ότι είναι ο ετεροθαλής αδερφός της. Η μητέρα τους τον γέννησε όταν είχε έρθει στο Χόλιγουντ για να γίνει ηθοποιός. Η Μορήν βιάστηκε και όταν γέννησε τον Ρόμαν τον έδωσε για υιοθεσία. Όταν ο Ρόμαν ενηλικιώθηκε, εντόπισε τη μητέρα του, αλλά η Μορήν του είπε ότι δεν ήθελε να έχει καμία σχέση μαζί του και αρνήθηκε ότι είναι γιος της και το μόνο παιδί της είναι η Σίντνεη. Για να την εκδικηθεί, ο Ρόμαν αποκάλυψε στον Μπίλι Λούμις τον αληθινό λόγο που τον εγκατέλειψε η μητέρα του, η κυρία Λούμις. Του έδειξε ένα βίντεο που αποκάλυπτε την παράνομη σχέση του πατέρα του, Χανκ Λούμις με τη Μορήν. Έτσι ο Ρόμαν έθεσε σε κίνηση όλα τα γεγονότα που διαδραματίστηκαν στις ταινίες. Ο Ρόμαν θέλει να σκοτώσει τη Σίντνεη, πιστεύοντας ότι έχει τη δόξα και τη ζωή που αυτός στερήθηκε, αλλά τελικά πυροβολείται στο κεφάλι από τον Ντιούι Ράιλι και σκοτώνεται.

Σάρα Ντάρλινγκ
 Την υποδύθηκε η Τζένι Μακάρθι
 Εμφανίστηκε στην ταινία: Scream 3

Η Σάρα Ντάρλινγκ είναι πλασματική ηθοποιός που πρωταγωνιστεί στην ταινία "Stab 3". Δέχεται τηλεφώνημα από κάποιον που η ίδια πιστεύει ότι είναι ο Ρόμαν Μπρίτζερ, σκηνοθέτη της ταινίας. Αργότερα ο δολοφόνος της επιτίθεται και τη σκοτώνει.

Στίβεν Στόουν
 Τον υποδύθηκε ο Πάτρικ Γουαρμπάρτον
 Εμφανίστηκε στην ταινία: Scream 3

Ο Στίβεν Στόουν είναι ο σωματοφύλακας της πλασματικής ηθοποιού Τζένιφερ Τζολί. Ενώ φυλάει το σπίτι της, επιθεωρεί το τροχόσπιτο του Ντιούι Ράιλι. Εκεί δέχεται ένα τηλεφώνημα από τον Ντιούι αλλά αργότερα αποκαλύπτεται ότι είναι ο Ghostface. Ο δολοφόνος του επιτίθεται και τον σκοτώνει.

Τομ Πρινζ
 Τον υποδύθηκε ο Ματ Κίσλαρ
 Εμφανίστηκε στην ταινία: Scream 3

Ο Τομ Πρινζ είναι πλασματικός ηθοποιός της ταινίας "Stab 3" και υποδύεται το ρόλο του Ντιούι Ράιλι. Στο σπίτι της Τζένιφερ, μαζί με την Γκέιλ και τον αληθινό Ντιούι και την Αντζελίνα Τάιλερ, δέχονται επίθεση από τον Ghostface. Ο δολοφόνος αρχίζει να τους στέλνει με φαξ σελίδες από το σενάριο, εξιστορώντας τα τρέχοντα γεγονότα. Για να μπορέσει να διαβάσει το σενάριο, ο Τομ χρησιμοποιεί έναν αναπτήρα, χωρίς να γνωρίζει για την διαρροή γκαζιού μέσα στο σπίτι, που προκάλεσε ο Ghostface. Το σπίτι ανατινάζεται και ο Τομ πεθαίνει.

Τάισον Φοξ
 Τον υποδύθηκε ο Ντιόν Ρίτσμοντ
 Εμφανίστηκε στην ταινία: Scream 3

Ο Τάισον Φοξ είναι πλασματικός ηθοποιός της ταινίας "Stab 3" και υποδύεται το ρόλο του Ρίκι, αντικαταστάτη του χαρακτήρα Ράντι Μικς. Στο πάρτι γενεθλίων του Ρόμαν, δέχεται επίθεση από τον Ghostface, ο οποίος τον μαχαιρώνει και τον πετά από το μπαλκόνι, σκοτώνοντάς τον.

Scream 4

Το Scream 4 είναι η τέταρτη ταινία της σειράς. Στη 15η επέτειο της σφαγής του Γούντσμπορο, η Σίντνεη επιστρέφει στο Γούντσμπορο για να προωθήσει το βιβλίο της, "Out of Darkness", το οποίo βασίζεται στις εμπειρίες που έζησε όλα αυτά τα χρόνια. Εν τω μεταξύ οι ταινίες μέσα στις ταινίες "Stab" έχουν γίνει πολύ δημοφιλείς. Ένας νέος Ghostface κάνει την εμφάνισή του, ο οποίος αναπαριστά τους αρχικούς φόνους της πρώτης ταινίας και επιτίθεται στους φίλους της Τζιλ Ρόμπερτς, ξαδέρφη της Σίντνεη. Για μία ακόμη φορά όμως ο κεντρικός στόχος είναι η Σίντνεη.

Τσάρλι Γουόκερ
 Τον υποδύθηκε ο Ρόρι Κάλκιν
 Εμφανίστηκε στην ταινία: Scream 4

Ο Τσάρλι Γουόκερ είναι ένας έφηβος που ζει στο Γούντσμπορο. Είναι φίλος του Ρόμπι Μέρσερ, ερωτευμένος με την Κίρμπι Ριντ και λάτρης των ταινιών τρόμου, συγκεκριμένα της σειράς ταινιών "Stab". Διευθύνει μια κινηματογραφική λέσχη μαζί με το Ρόμπι και στρατολογούνται από την Γκέιλ Γουέδερς να τη βοηθήσουν να ανακαλύψει το δολοφόνο. Στο φινάλε της ταινίας, και ενώ βρίσκεται στο σπίτι της Κίρμπι, ο Τσάρλι δέχεται επίθεση από τον Ghostface, ο οποίος τον δένει σε μια καρέκλα και αναγκάζει την Κίρμπι να απαντήσει σε ερωτήσεις που αφορούν ταινίες τρόμου για να σώσει τη ζωή του. Όταν η Κίρμπι νομίζει ότι νίκησε, ελευθερώνει τον Τσάρλι και αποκαλύπτεται ότι είναι ένας από τους δολοφόνους. Τη μαχαιρώνει, με θυμό που δεν ανταποκρίθηκε ποτέ στον έρωτά του όλα αυτά τα χρόνια που γνωρίζονταν. Επίσης αποκαλύπτεται ότι μαζί με τη συνεργό του, την Τζιλ, είναι εραστές, βοηθώντας την να γίνουν η νέα γενιά του Ράντι Μικς και της Σίντνεη Πρέσκοτ. Η Τζιλ όμως τον προδίδει και τον μαχαιρώνει στην καρδιά.

Τζιλ Ρόμπερτς

 Την υποδύθηκε η Έμα Ρόμπερτς
 Εμφανίστηκε στην ταινία: Scream 4

Η Τζιλ Ρόμπερτς είναι μια έφηβη κοπέλα που ζει στο Γούντσμπορο. Είναι η πρώην του Τρέβορ, ξαδέρφη της Σίντνεη Πρέσκοτ και κόρη της Κέιτ Ρόμπερτς. Γίνεται ο στόχος του νέου Ghostface μαζί με τις φίλες της Κίρμπι και Ολίβια και η αστυνομία τις θέτει υπό προστασία. Αφού το σκάει από το σπίτι για να πάει στο σπίτι τις Κίρμπι, ο δολοφόνος επιτίθεται και σκοτώνει αρκετούς από τους φίλους της. Αργότερα αποκαλύπτεται ότι ένας από τους δολοφόνος είναι ο Τσάρλι. Αφού ο Τσάρλι πιάσει τη Σίντνεη, ως συνεργός του αποκαλύπτεται ότι είναι η Τζιλ, η οποία ζήλευε τη δόξα της και θέλει απεγνωσμένα να γίνει η "νέα" Σίντνεη Πρέσκοτ. Σκοτώνει τον Τρέβορ επειδή την απάτησε, προδίδει τον Τσάρλι μαχαιρώνοντάς τον στην καρδιά και μαχαιρώνει τη Σίντνεη στο στομάχι. Πιστεύοντας ότι τους έχει σκοτώσει όλους, η Τζιλ ενοχοποιεί τον Τσάρλι και τον Τρέβορ και αρχίζει να μαχαιρώνεται και να τραυματίζεται επίτηδες ώστε να μοιάζει ως η μοναδική επιζήσασα των νέων δολοφονιών. Αφού οδηγηθεί στο νοσοκομείο, ανακαλύπτει ότι η Σίντνεη είναι ακόμα ζωντανή και προσπαθεί να την αποτελειώσει. Αλλά με τη βοήθεια των Ντιούι, Γκέιλ ακι Τζούντι Χικς, η Σίντνεη την πυροβολεί στην καρδιά σκοτώνοντάς την.

Η Άσλεϊ Γκριν ήταν η αρχική επιλογή για το ρόλο της Τζιλ, αλλά τελικά δόθηκε στην Έμα Ρόμπερτς.

Τζούντι Χικς
 Την υποδύθηκε η Μάρλεϊ Σέλτον
 Εμφανίστηκε στην ταινία: Scream 4, Scream (2022)

Η Τζούντι Χικς είναι η αναπληρώτρια σερίφισσα στο Γούντσμπορο και πρώην συμμαθήτρια της Σίντνεη Πρέσκοτ. Θαυμάζει τον Ντιούι Ράιλι και αντιπαθεί τη σύζυγό του, Γκέιλ Ράιλι. Στο φινάλε της ταινίας σώζει την Γκέιλ από το να την πυροβολήσει η Τζιλ, η ίδια όμως πυροβολείται, αλλά όμως χωρίς να τραυματιστεί, καθώς φορούσε αλεξίσφαιρο.

Ο ρόλος της Τζούντι Χικς αρχικά δόθηκε στη Λέικ Μπελ, αλλά όταν αποχώρησε τέσσερις μέρες πριν ξεκινήσουν τα γυρίσματα εξαιτίας άλλων επαγγελματικών υποχρεώσεων, ο ρόλος κατέληξε στη Μάρλεϊ Σέλτον.

Κέιτ Ρόμπερτς
 Την υποδύθηκε η Μέρι ΜακΝτόνελ
 Εμφανίστηκε στην ταινία: Scream 4

Η Κέιτ Ρόμπερτς είναι η μητέρα της Τζιλ, η θεία της Σίντνεη Πρέσκοτ και αδερφή της Μορήν Πρέσκοτ. Μετά την επίθεση που δέχεται μαζί με τη Σίντνεη από τον Ghostface, η Κέιτ ακουμπά στην πόρτα και μαχαιρώνεται στην πλάτη από μια μικρή υποδοχή και πεθαίνει.

Η Λόρεν Γκράχαμ είχε υπογράψει να υποδυθεί την Κέιτ Ρόμπερτς, αλλά αποχώρησε από το πρότζεκτ λίγες μέρες πριν ξεκινήσουν τα γυρίσματα.

Κίρμπι Ριντ
 Την υποδύθηκε η Χέιντεν Πανετιέρ
 Εμφανίστηκε στην ταινία: Scream 4

Η Κίρμπι Ριντ είναι μια έφηβη κοπέλα που ζει στο Γούντσμπορο. Είναι η κολλητή της Τζιλ Ρόμπερτς και της Ολίβια Μόρις, ο έρωτας του Τσάρλι και λάτρης των ταινιών τρόμου. Ενώ κάνει πάρτι στο σπίτι της, ο Ghostface επιτίθεται και μαζί με τη Σίντνεη υποχωρούν στο υπόγειο. Ο δολοφόνος πιάνει τον Τσάρλι και αναγκάζει την Κίρμπι να παίξει ένα παιχνίδι για να σώσει τη ζωή του. Όταν πιστεύει ότι κέρδισε, ελευθερώνει τον Τσάρλι αλλά αποκαλύπτεται ότι είναι ένας από τους δολοφόνους και τη μαχαιρώνει.

Τρέβορ Σέλντον
 Τον υποδύθηκε ο Νίκο Τορτορέλα
 Εμφανίστηκε στην ταινία: Scream 4

Ο Τρέβορ Σέλντον είναι ένας έφηβος που ζει στο Γούντσμπορο. Είναι ο πρώην της Τζιλ Ρόμπερτς, η οποία τον χώρισε επειδή την απάτησε, αν και θα κάνει αρκετές προσπάθειες να τον συγχωρήσει. Αφού αποδεικνύεται ότι τα τηλεφωνήματα των θυμάτων έγιναν από το δικό του κινητό, το οποίο ισχυρίζεται ότι έχασε, γίνει ο κύριος ύποπτος. Πηγαίνει στο πάρτι της Κίρμπι, ισχυριζόμενος ότι τον κάλεσαν από το τηλέφωνο κάτι το οποίο οι ήδη παρευρισκόμενοι αρνούνται. Όταν οι δολοφόνοι αποκαλύπτεται ότι είναι ο Τσάρλι και η Τζιλ, σκοπό έχουν να ενοχοποιήσουν τον Τρέβορ για τους φόνους και τον σκοτώνουν.

Ο Τορτορέλα έκανε πέντε φορές δοκιμαστικό για να πάρει το ρόλο του Τρέβορ παίζοντας τη σκηνή του πρώτου Scream, όπου ο Μπίλι Λούμις αποκαλύπτει ότι είναι ο δολοφόνος.

Ολίβια Μόρις
 Την υποδύθηκε η Μαριέλ Τζάφι
 Εμφανίστηκε στην ταινία: Scream 4
 
Η Ολίβια Μόρις είναι μια έφηβη κοπέλα που ζει στο Γούντσμπορο. Είναι φίλη με τις Τζιλ Ρόμπερτς και Κίρμπι Ριντ. Δέχεται επίθεση από τον Ghostface στο σπίτι της και δολοφονείται άγρια ενώ η Τζιλ και η Κίρμπι αναγκάζονται να παρακολουθούν από το απέναντι σπίτι.

Ρεμπέκα Γουόλτερς
 Την υποδύθηκε η Άλισον Μπρι
 Εμφανίστηκε στην ταινία: Scream 4

Η Ρεμπέκα Γουόλτερς είναι η βοηθός και η υπεύθυνη δημοσίων σχέσεων της Σίντνεη Πρέσκοτ. Η Σίντνεη την απολύει όταν προσπαθεί να εκμεταλλευτεί τη νέα σειρά δολοφονιών του Ghostface για να αυξήσει τις πωλήσεις του βιβλίου. Ενώ επιστρέφει στο αμάξι της, δέχεται επίθεση από το δολοφόνο, ο οποίος τη μαχαιρώνει μέχρι θανάτου και την πετάει από την κορυφή του πάρκινγκ σε ένα βαν των ειδήσεων μπροστά σε μια συνέντευξη τύπου.

Ρόμπι Μέρσερ
 Τον υποδύθηκε ο Έρικ Νάντσεν
 Εμφανίστηκε στην ταινία: Scream 4

Ο Ρόμπι Μέρσερ είναι ένας έφηβος που ζει στο Γούντσμπορο. Είναι φίλος του Τσάρλι Γουόκερ και λάτρης των ταινιών τρόμου. Μαζί με τον Τσάρλι διευθύνουν μια κινηματογραφική λέσχη. Ενώ βρίσκεται στο πάρτι της Κίρμπι μαχαιρώνεται θανάσιμα από τον Ghostface, αλλά καταφέρνει να ζήσει αρκετά ώστε να προειδοποιήσει τις Σίντνεη, Τζιλ και Κίρμπι πριν πεθάνει.

Άντονι Πέρκινς και Ρος Χος
 Τους υποδύθηκαν οι Άντονι Άντερσον και Άνταμ Μπρόντι 
 Εμφανίστηκε στην ταινία: Scream 4

Οι Άντονι Πέρκινς και Ρος Χος είναι αστυνομικοί στο Γούντσμπορο και αναλαμβάνουν να προστατεύσουν την Τζιλ Ρόμπερτς και τη Σίντνεη Πρέσκοτ μετά από απειλές του Ghostface. Ενώ περιπολούν το σπίτι της Τζιλ, δέχονται επίθεση από το δολοφόνο και σκοτώνονται.

Τζένι Ράνταλ και Μάρνι Κούπερ
 Τις υποδύθηκαν οι Έιμι Τιγκάρντεν και Μπρίτανι Ρόμπερτσον
 Εμφανίστηκε στην ταινία: Scream 4

Οι Τζένι Ράνταλ και Μάρνι Κούπερ είναι έφηβες κοπέλες που ζουν στο Γούντσμπορο. Αφού παρακολουθήσουν την ταινία "Stab 7", η Τζένι κάνει φάρσα στη Μάρνι, προσποιούμενη τον Ghostface. Λίγο αργότερα όμως ένας νέος Ghostface δολοφονεί τη Μάρνι και κυνηγάει την Τζένι μέσα στο σπίτι. Την τραυματίζει και στη συνέχεια συνθλίβει την πλάτη της όταν προσπαθεί να συρθεί κάτω από μια αυτόματη πόρτα γκαράζ πριν τη μαχαιρώσει μέχρι θανάτου.

Αποδοχή

Για το χαρακτήρα της Σίντνεη Πρέσκοτ, η Νιβ Κάμπελ δήλωσε ότι "λατρεύει το χαρακτήρα" και ότι "είναι ένας φανταστικός χαρακτήρας για κάθε είδους ταινία". Το 1997 κέρδισε το Saturn Award για την ερμηνεία της και έλαβε υποψηφιότητα για MTV Movie Award καλύτερης γυναικείας ερμηνείας για το Scream. Την επόμενη χρονιά κέρδισε το MTV Movie Award και έλαβε υποψηφιότητα για Saturn Award για το Scream 2. To 2000 έλαβε την τρίτη της υποψηφιότητα για MTV Movie Award για το Scream 3.

Εκτός από την Κάμπελ, η Ντρου Μπάριμορ και ο Σκιτ Ούλριτς έλαβαν υποψηφιότητα για Saturn Award το 1997 στις κατηγορίες β' γυναικείου και αντρικού ρόλου αντίστοιχα. Το περιοδικό Variety επαίνεσε τους Κάμπελ και Ούλρτις ως "χαρισματικούς", την ερμηνεία της Κόρτνεϊ Κοξ και ότι η ίδια η ταινία αποτελείται από ένα "δυνατό καστ".

Ο Τζον Μούιρ, συγγραφέας του βιβλίου Wes Craven: The Art of Horror, ήταν επικριτικός για τους νέους χαρακτήρες του Scream 2, Ντέρεκ, Τζόελ, Σίσι, Χάλλυ, Λόις, Μέρφι και Μίκυ, δηλώνοντας ότι ποτέ δεν επιτεύχθηκε το ίδιο βάθος χαρακτήρων με εκείνων του Scream, Τέιτουμ, Μπίλι, Στου ακόμα και των δευτερευόντων χαρακτήρων όπως του διευθυντή Χίμπρι. Ο Μούιρ σχολίασε την εστίαση της συνέχειας στα αυξανόμενα πτώματα και στη βία ως την αιτία αυτής της διαφοράς μεταξύ των δύο ταινιών. Επίσης πρόσθεσε ότι το Scream 2 υστερούσε στο μυστήριο και την ίντριγκα της πρώτης ταινίας ενώ ο δολοφόνος θα μπορούσε να είναι οποιοσδήποτε καθώς δεν παρέχονται ποτέ στο κοινό αρκετές πληροφορίες ώστε να σχηματίσει γνώμη για τον κάθε χαρακτήρα ξεχωριστά. Ο Ρότζερ Έμπερτ συμφώνησε με αυτήν την κριτική, λέγοντας "με τίποτα δεν μπορείς να μαντέψεις ποιος είναι ο δολοφόνος, και όλοι όσοι μοιάζουν καχύποπτοι είναι (σχεδόν) σίγουρο ότι είναι αθώοι".

Ωστόσο, ο Μούιρ επαίνεσε την ανάπτυξη των χαρακτήρων που επέζησαν της πρώτης ταινίας, χαρακτηρίζοντας τους Σίντνεη Πρέσκοτ, Γκέιλ Γουέδερς, Ντιούι Ράιλι και Ράντι Μικς ως "αγαπητούς" και ισχυρίστηκε ότι ο θάνατος του Ράντι ήταν η πιο συνταρακτική σκηνή του Scream 2 και μία "κακή κίνηση". Το περιοδικό Variety έδωσε μια πιο θετική κριτική για το νέο καστ, αποκαλώντας τους Λόρι Μέτκαλφ και Λιβ Σράιμπερ "ταλέντα". Η Κοξ έλαβε υποψηφιότητα για Saturn Award β΄γυναικείου ρόλου για την ερμηνεία της στο Scream 2.

Για τους χαρακτήρες του Scream 3, ο Ρότζερ Έμπερτ ήταν επικριτικός, δηλώνοντας "είναι τόσο αδύνατοι, σχεδόν διαφανείς", αλλά επαίνεσε τη Νιβ Κάμπελ ως Σίντνεη Πρέσκοτ λέγοντας "Η κάμερα την αγαπάει. Θα μπορούσε να γίνει ένα πραγματικά μεγάλο αστέρι". Η εφημερίδα New York Times, επαίνεσε εξίσου την ερμηνεία της, λέγοντας "Έχει αναπτυχθεί ως ηθοποιός, όταν τα μάτια της σκοτεινιάζουν με ανησυχία και φόβο, είναι βασανισμένη, δεν παίζει απλά ένα ρόλο". Το BBC και οι New York Times σχολίασαν θετικά και την ερμηνεία της Πάρκερ Πόουζι, λέγοντας "Η Τζένιφερ Τζολί από μόνη της κάνει την ταινία να αξίζει να τη δεις. Ξεκαρδιστικά φιλόδοξη, είναι τόσο στον κόσμο της που σχεδόν αιωρείται". Η Πόουζι έλαβε υποψηφιότητα για MTV Movie Award καλύτερης κωμικής ερμηνείας. Επίσης χαρακτήρισε τους χαρακτήρες Σάρα Ντάρλινγκ, Τάισον Φοξ και Στιβεν Στόουν "πολύτιμες προσθήκες" για την ταινία.

Το 2001, ο χαρακτήρας του Ghostface ήταν υποψήφιος να συμπεριληφθεί στην κατηγορία AFI 100 Χρόνια...100 Ήρωες και Κακοί του Αμερικανικού Ινστιτούτου Κινηματογράφου.

Για τους χαρακτήρες του Scream 4, το κανάλι Film 4 επαίνεσε τις νέες προσθήκες στο καστ αλλά ξεχώρισε τους Ρόμπι Μέρσερ και Τσάρλι Γουόκερ ως τους καλύτερους των νέων χαρακτήρων. Η εφημερίδα Los Angeles Times αποκάλεσε την Κίρμπι Ριντ της Πανετιέρ την πιο "ενδιαφέρουσα" νέα προσθήκη της σειράς ταινιών.

Παραπομπές

Scream